CELEX: 32012D0375
Language: ro
Date: 2012-06-22 00:00:00
Title: 2012/375/UE: Decizia de punere în aplicare a Consiliului din 22 iunie 2012 de modificare a Deciziei de punere în aplicare 2011/77/UE privind acordarea de asistență financiară din partea Uniunii pentru Irlanda

13.7.2012   
            
            
               RO
            
            
               Jurnalul Oficial al Uniunii Europene
            
            
               L 182/37
            
         DECIZIA DE PUNERE ÎN APLICARE A CONSILIULUI
   din 22 iunie 2012
   de modificare a Deciziei de punere în aplicare 2011/77/UE privind acordarea de asistență financiară din partea Uniunii pentru Irlanda
   (2012/375/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară (1), în special articolul 3 alineatul (2),
   având în vedere propunerea Comisiei Europene,
   întrucât:
   
               (1)
            
            
               La cererea Irlandei, Consiliul a acordat acesteia, prin Decizia de punere în aplicare 2011/77/UE (2), asistență financiară pentru susținerea unui program solid de reforme economice și financiare (denumit în continuare „programul”) vizând restabilirea încrederii, facilitarea revenirii economiei la o creștere sustenabilă și asigurarea stabilității financiare a Irlandei, a zonei euro și a Uniunii.
            
         
               (2)
            
            
               În conformitate cu articolul 3 alineatul (9) din Decizia de punere în aplicare 2011/77/UE, Comisia a efectuat, împreună cu Fondul monetar internațional (FMI) și în colaborare cu Banca Centrală Europeană (BCE), a șasea evaluare a progreselor înregistrate de autoritățile irlandeze în implementarea măsurilor convenite, precum și a eficienței și a impactului social și economic al măsurilor respective.
            
         
               (3)
            
            
               Autoritățile irlandeze prezentaseră Parlamentului, în septembrie 2011, acte legislative destinate să îmbunătățească sustenabilitatea pe termen lung a finanțelor publice, astfel cum se prevede în program. Unele elemente ale reformei preconizate nu au fost adoptate de Parlament până la sfârșitul celei de-a șasea evaluări trimestriale sus-menționate, în special în ceea ce privește drepturile de pensie pentru persoanele nou intrate în serviciul public, inclusiv o evaluare a pensionării anticipate pentru anumite categorii de funcționari publici și o indexare a pensiilor în raport cu prețurile de consum, precum și legătura dintre drepturile de pensie și veniturile medii obținute pe parcursul vieții profesionale și cea dintre vârsta de pensionare și vârsta legală de pensionare. Autoritățile s-au angajat să asigure aprobarea acestor dispoziții până la sfârșitul anului 2012.
            
         
               (4)
            
            
               Având în vedere amânarea, pentru 2013, a exercițiului de simulare de criză la nivelul UE, desfășurat sub auspiciile Autorității bancare europene, se consideră oportună amânarea, până în 2013, a următoarei simulări de criză a băncilor irlandeze cu capital autohton. Între timp, autoritățile au identificat principalele direcții de lucru pregătitoare, care vor fi finalizate în 2012.
            
         
               (5)
            
            
               Autoritățile irlandeze au identificat măsuri suplimentare pe care le vor lua în 2012 pentru a reduce șomajul și a contribui la realizarea obiectivelor programului. Acestea vor lua îndeosebi măsuri pentru a crește eficacitatea politicilor lor de formare și activare pe piața muncii și pentru a reduce toate posibilitățile ca plățile sociale să descurajeze cetățenii care sunt în măsură să muncească, protejând în același timp persoanele cele mai vulnerabile.
            
         
               (6)
            
            
               Ținând cont de aceste evoluții și considerente, Decizia de punere în aplicare 2011/77/UE ar trebui modificată,
            
         ADOPTĂ PREZENTA DECIZIE:
   Articolul 1
   Articolul 3 din Decizia de punere în aplicare 2011/77/UE se modifică după cum urmează:
   
               1.
            
            
               la alineatul (7), litera (d) se înlocuiește cu următorul text:
               
                           „(d)
                        
                        
                           adoptarea unor dispoziții legislative cu scopul de a prelungi vârsta legală de pensionare la 66 de ani în 2014, la 67 în 2021 și la 68 în 2028, pentru a îmbunătăți sustenabilitatea pe termen lung a finanțelor publice.”;
                        
                     
         
               2.
            
            
               la alineatul (8), se adaugă următoarele litere:
               
                           „(f)
                        
                        
                           finalizarea direcțiilor de lucru următoare în cadrul băncilor irlandeze cu capital autohton, ale căror rezultate vor face obiectul unui raport pe care autoritățile irlandeze îl vor transmite Comisiei, BCE și FMI: (i) o evaluare independentă a calității activelor pentru a evalua calitatea portofoliilor de împrumuturi individuale și colective și procesele utilizate pentru stabilirea și monitorizarea calității activelor; (ii) o evaluare a operațiunilor de credit care se confruntă cu dificultăți pentru a evalua capacitatea și eficacitatea operațională a administrării portofoliului de împrumuturi care se confruntă cu dificultăți în bănci, inclusiv administrarea arieratelor și practicile pentru soluționarea creditelor neperformante și reducerea pierderilor din împrumuturi; (iii) un exercițiu de validare a integrității datelor pentru a evalua fiabilitatea datelor băncilor; și (iv) un proiect de recunoaștere a veniturilor și de modificare a scadențelor pentru revizuirea practicilor existente în raport cu Standardele internaționale de raportare financiară și cu orientările normative în materie;
                        
                     
                           (g)
                        
                        
                           evaluarea progresului realizat de bănci în soluționarea propriilor portofolii neperformante;
                        
                     
                           (h)
                        
                        
                           transmiterea către Comisie, BCE și FMI a unei evaluări a măsurilor luate în privința beneficiarilor plăților destinate persoanelor care se află în căutarea unui loc de muncă și care nu participă la interviuri în vederea ocupării unui loc de muncă;
                        
                     
                           (i)
                        
                        
                           finalizarea unui raport interdepartamental care să studieze posibilitățile de reducere a potențialelor efecte negative rezultate din structura plăților sociale asupra integrării pe piața muncii;
                        
                     
                           (j)
                        
                        
                           adoptarea legislației privind reforma drepturilor de pensie pentru persoanele nou intrate în serviciul public. Aceasta va include revizuirea condițiilor de pensionare anticipată pentru anumite categorii de funcționari publici și o indexare a pensiilor în raport cu prețurile de consum. Pensiile trebuie să se bazeze pe câștigurile medii de pe parcursul vieții profesionale. Vârsta de pensionare pentru noii angajați trebuie aliniată la vârsta de pensionare legală.”;
                        
                     
         
               3.
            
            
               se adaugă următorul alineat:
               „(10)   În anul 2013, în conformitate cu cele menționate în memorandul de înțelegere, Irlanda trebuie să finalizeze simulările de criză ale băncilor care erau incluse în PCAR din 2011. Simularea de criză va fi aliniată la exercițiul Autorității bancare europene (ABE) și se va baza pe rezultatele obținute din PCAR din 2011 și pe Programul de măsuri financiare din 2012. Simularea de criză va fi riguroasă și se va baza în continuare pe previziuni solide privind pierderile din împrumuturi și va avea un nivel ridicat de transparență. Publicarea rezultatelor va fi aliniată cu calendarul următorului exercițiu al ABE.”
            
         Articolul 2
   Prezenta decizie se adresează Irlandei.
   
      Adoptată la Luxemburg, 22 iunie 2012.
      
         
            Pentru Consiliu
         
         
            Președintele
         
         V. SHIARLY
      
   
   
      (1)  JO L 118, 12.5.2010, p. 1.
   
      (2)  JO L 30, 4.2.2011, p. 34.